
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punktu ir Pirkimų ir koncesijų priežiūros vykdymo tvarkos aprašu, patvirtintu Tarnybos direktoriaus 2025 m. kovo 21 d. įsakymu Nr. 1S-41, atliko statybos rangos viešojo pirkimo-pardavimo sutarties, sudarytos tarp Infrastruktūros valdymo agentūros ir UAB „Fegda“, vykdymo vertinimą.

I dalis. Bendra informacija

	Pirkimo* pavadinimas, numeris (jeigu skelbtas), pirkimo paskelbimo (kvietimo pateikti paraišką/pasiūlymą) data/sutarties pavadinimas, data, numeris
	„Vietinės reikšmės (vidaus) kelio „A“ atkarpos 7-8, Šalčininkų r. sav., Baltosios Vokės sen., Žagarinės k. projektavimo paslaugos ir statybos darbai“ (Centrinėje viešųjų pirkimų informacinėje sistemoje (toliau – CVP IS) nurodytas pirkimo Nr. 639095, kvietimo pateikti pasiūlymus data – 
2022 m. lapkričio 27 d.[footnoteRef:1]) (toliau – Pirkimas) / 2023 m. vasario 21 d. statybos rangos viešojo pirkimo-pardavimo sutartis Nr. 16S-13 „Vietinės reikšmės (vidaus) kelio „A“ atkarpos 7-8 Šalčininkų r. sav. Baltosios Vokės sen., Žagarinės k., projektavimo paslaugos, statybos darbai ir inžinerinės paslaugos“ (toliau – Sutartis) [1:  CVP IS pranešimas Nr. 11106976.] 


	Pirkimo vykdymo/sutarties sudarymo teisinis pagrindas
	Įstatymas (redakcijos: 2023 m. sausio 1 d. – 2023 m. gruodžio 31 d., 2024 m. sausio 1 d. – 2024 m. balandžio 30 d.)

	Pirkimo rūšis pagal vertės ribas ir pirkimo būdas/pirkimo priemonės pavadinimas
	Tarptautinis pirkimas, neskelbiamos derybos 

	Planuota pirkimo vertė (nenurodoma, jeigu pirkimas vertinamas iki vokų su pasiūlymais atplėšimo procedūros arba įpareigojama nutraukti pirkimą ir vertė nenurodyta pirkimo dokumentuose)/sutarties kaina Eur be PVM
	Planuota Pirkimo vertė – 4 462 809,91 Eur be PVM / Sutarties kaina – 5 274 599,61 Eur be PVM / Sutarties kaina po pakeitimo – 5 333 280,32 Eur be PVM

	Tiekėjo/koncesininko, su kuriuo sudaryta sutartis, pavadinimas, juridinio asmens kodas
	UAB „Fegda“, juridinio asmens kodas 110801759 (toliau – Rangovas)

	Pirkimo/sutarties vertinimo apimtys/etapas
	Išsamus Sutarties vykdymo vertinimas / po atliktų darbų rezultato perdavimo-priėmimo 

	Jei pirkimas finansuojamas Europos Sąjungos lėšomis – projekto pavadinimas, projektą administruojanti institucija
	- 

	Jei dėl pirkimo/sutarties vyksta teismo procesas arba ginčas nagrinėjamas ikiteisminės institucijos, nurodyti ieškinio (skundo) dalyką, bylos šalių pavadinimus, ar taikomos laikinosios apsaugos priemonės, nagrinėjimo stadiją:
-


*viešasis pirkimas/pirkimas, atliekamas gynybos ir saugumo srityje/pirkimas, atliekamas vandentvarkos, energetikos, transporto ar pašto paslaugų srities perkančiųjų subjektų/įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimas/koncesija.

II dalis. Vertinimo apimtyje nustatyti pažeidimai

	1.
	Įstatymo 17 straipsnio 1 dalis[footnoteRef:2], 2 dalies 1 punktas[footnoteRef:3] [2:  „Perkančioji organizacija užtikrina, kad vykdant pirkimą būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų“.]  [3:  „Perkančioji organizacija turi siekti, kad: 1) prekėms, paslaugoms ar darbams įsigyti skirtos lėšos būtų naudojamos racionaliai;“.] 


	Infrastruktūros valdymo agentūra (toliau – Perkančioji organizacija, Užsakovas) siekė įsigyti Vietinės reikšmės (vidaus) kelio „A“ atkarpos 7-8, Šalčininkų r. sav., Baltosios Vokės sen., Žagarinės k. projektavimo paslaugas ir statybos darbus, detalizuotus Pirkimo sąlygų 1 priede „Programinė užduotis vietinės reikšmės (vidaus) kelio „A“ atkarpos 7-8 statybos Rūdininkų karinio poligono teritorijoje projektiniams pasiūlymams rengti“ bei jo prieduose[footnoteRef:4].  [4:  Pirkimo sąlygų, patvirtintų Pirkimo komisijos 2022 m. lapkričio 23 d. posėdžio protokolu Nr. 4608, 1.1 papunktis.] 

Vadovaujantis Sutarties specialiosios dalies 13.1 papunkčiu, minėto statinio statybos defektų, atsiradusių statinio garantiniu laikotarpiu, nustatymą, dalyvaujant Užsakovui, turėjo organizuoti statinio naudotojas Lietuvos kariuomenė (toliau – Statinio naudotojas), veikianti per Lietuvos kariuomenės Logistikos valdybos Įgulų aptarnavimo tarnybą. Vadovaujantis Sutarties bendrosios dalies 14.8 papunkčiu, Užsakovas privalėjo dalyvauti garantiniu laikotarpiu nustatant defektus, bendrai su Statinio naudotoju kontroliuoti defektų šalinimą ir dalyvauti surašant defektų pašalinimo aktus.
Tarnyba, išnagrinėjusi Perkančiosios organizacijos pateiktus paaiškinimus bei su Sutarties vykdymu susijusius dokumentus[footnoteRef:5], nustatė, kad Sutarties vykdymo priežiūrą Perkančioji organizacija atliko netinkamai: [5:  Perkančiosios organizacijos 2026 m. vasario 18 d. raštas Nr. IS-280, 2026 m. vasario 20 d. raštas Nr. IS-293, 2026 m. gegužės 19 d. el. laiškas (reg. Nr. 3S-1391), 2026 m. gegužės 22 d. raštas Nr. IS-1054, 2026 m. gegužės 27 d. raštas Nr. IS-1083, 2026 m. birželio 17 d. raštas Nr. IS-1305 su priedais.] 

1.  Perkančioji organizacija nekontroliavo, kaip Rangovas laikosi Sutarties sąlygų, susijusių su projekto vykdymo priežiūros paslaugų teikimu.
Vadovaujantis Sutarties specialiosios dalies 6.4 papunkčiu[footnoteRef:6], Rangovas turėjo užtikrinti, kad jo paskirtas projekto vykdymo priežiūros vadovas statybvietėje lankytųsi tiek, kiek reikalinga tinkamam savo pareigų vykdymui, bet ne rečiau kaip 1 (vieną) kartą per savaitę. [6:  „Rangovo paskirtas projekto vykdymo priežiūros vadovas statybvietėje turi lankytis tiek, kiek reikalinga tinkamam savo pareigų vykdymui, bet ne rečiau kaip 1 (vieną) kartą per savaitę. Išlaidos biuro patalpoms statybvietėje, jų išlaikymui ir priežiūrai yra įtrauktos į projekto vykdymo priežiūros paslaugų kainą ir atskirai už jas nemokama;“.] 

Perkančioji organizacija nekontroliavo, ar Rangovas tinkamai išpildo šią pareigą, t. y., ar projekto vykdymo priežiūros vadovas lankėsi statybvietėje nustatytu periodiškumu. Perkančioji organizacija 2026 m. gegužės 27 d. rašte Nr. IS-1083 Tarnybai paaiškino, kad: „<...> Pareiga paskirti projekto vykdymo priežiūros vadovą bei užtikrinti projekto vykdymo priežiūros vadovo pareigų atlikimo kontrolę sutartyje numatytu periodiškumu priskirta Rangovui. Kadangi sutartis nenumatė pareigos Užsakovui dokumentuoti Rangovo paskirto projekto vykdymo priežiūros vadovo pareigų vykdymo periodiškumo, tad šių funkcijų atskirai Užsakovas nevykdė <...>“.
Tarnyba, vadovaudamasi Pirkimų ir koncesijų priežiūros vykdymo tvarkos aprašo 30 punktu[footnoteRef:7], 2026 m. liepos 8 d. raštu Nr. 4S-956 pateikė Perkančiajai organizacijai šios vertinimo išvados projektą ir sudarė galimybę pateikti papildomus paaiškinimus dėl vertinimo išvados projekte išdėstytų faktinių aplinkybių bei siūlomo sprendimo. [7:  „Tais atvejais, kai vertinimo išvados projekte siūlomas sprendimas dėl įpareigojimo nutraukti pirkimo (koncesijos) procedūras, pakeisti ar panaikinti neteisėtus pirkimų vykdytojo sprendimus ar veiksmus ar konstatuojama, kad juridinis asmuo netinkamai įgyvendina pirkimus reglamentuojančių įstatymų ir juos įgyvendinančių teisės aktų nuostatas, lemiančias juridinio asmens pareigą taikyti pirkimus reglamentuojančių įstatymų reikalavimus, prieš pateikiant vertinimo išvados projektą pasirašyti Tarnybos direktoriui, jis išsiunčiamas atitinkamai pirkimo vykdytojui ar kitam juridiniam asmeniui, papildomiems paaiškinimams dėl vertinimo išvados projekte išdėstytų faktinių aplinkybių bei siūlomo sprendimo pateikti, nustatant šių paaiškinimų pateikimui ne ilgesnį, kaip 15 darbo dienų terminą.“] 

Perkančioji organizacija, 2026 m. liepos 24 d. raštu Nr. IS-1626  atsakydama Tarnybai, papildomai nurodė, kad: „<...> Iš Rangovo ir techninės priežiūros nebuvo gauta informacija apie Projekto vykdymo priežiūros vadovo nesilankymą statybvietėje, todėl nėra įrodymų, kad Rangovo paskirtas projekto vykdymo priežiūros vadovas nesilankė statybvietėje sutartyje nurodytomis sąlygomis. Viso statybos darbų vykdymo proceso metu IVA paskirtas statybos projekto vadovas turėjo galimybę tiesiogiai bendrauti su Rangovo paskirtu projekto vykdymo priežiūros vadovu <...>“.
Tarnyba pastebi, kad Sutartimi nustačiusi pareigas Rangovui, Perkančioji organizacija turėjo kontroliuoti, kaip Rangovas jas vykdo. Vadovaujantis Sutarties bendrosios dalies 6.1.1 papunkčiu[footnoteRef:8], Užsakovas turėjo teisę bet kuriuo Sutarties vykdymo momentu patikrinti, kaip Rangovas laikosi savo prisiimtų įsipareigojimų. T. y. Sutartimi Užsakovas prisiėmė aktyvią Sutarties vykdymo priežiūros funkciją, kurios jis neturėjo teisės ignoruoti. [8:  „Užsakovas turi teisę: 6.1.1. bet kuriuo Sutarties vykdymo momentu kontroliuoti ir prižiūrėti atliekamų darbų eigą ir kokybę, Darbų atlikimo kalendorinio grafiko laikymąsi, patikrinti medžiagų, naudojamų darbams, kokybę. Jeigu Rangovas nukrypsta nuo techninės užduoties (projektinės dokumentacijos), nesilaiko nustatytų statybos normų ir taisyklių arba kitų prisiimtų įsipareigojimų, Užsakovas turi teisę pasinaudoti Sutarties bendrosios dalies 9 skyriuje nurodytomis teisėmis;“.] 

Užsakovas turėjo tikrinti, ar Rangovo paskirtas projekto vykdymo priežiūros vadovas statybvietėje lankosi ne rečiau nei kartą per savaitę, o nustatęs, kad šis įsipareigojimas nevykdomas – reikalauti, kad Rangovas laikytųsi šio įsipareigojimo. Dėl projekto vykdymo priežiūros paslaugų trūkumų atsiradus neigiamoms pasekmėms – reikalauti nuostolių atlyginimo.
2.  Perkančioji organizacija tinkamai nekontroliavo, kaip Rangovas laikosi Sutarties įsipareigojimų, susijusių su įkainotų sąnaudų kiekių žiniaraščių pateikimu. 
Vadovaujantis Sutarties specialiosios dalies 2.8 papunkčiu[footnoteRef:9], Rangovas, pagal Užsakovo patvirtinto techninio darbo projekto sprendinius, prieš pradedant statybos darbų vykdymą, turėjo pateikti Užsakovui parengtus įkainotų sąnaudų kiekių žiniaraščius, t. y. statybos darbų lokalinę sąmatą, detalizuojančią kiekvieną darbą ir jam atlikti reikalingus medžiagų ir mechanizmų resursus ir kitas sąnaudas eurais, kuri turėjo sutapti su Sutartyje ir konkurso Pasiūlyme nurodyta statybos darbų kaina. [9:  „Rangovas, pagal Užsakovo patvirtinto techninio darbo projekto sprendinius, prieš pradedant statybos darbų vykdymą, turi pateikti Užsakovui parengtus įkainotų sąnaudų kiekių žiniaraščius, t. y. statybos darbų lokalinę sąmatą, detalizuojančią kiekvieną darbą ir jam atlikti reikalingus medžiagų ir mechanizmų resursus ir kitas sąnaudas eurais, kuri turi sutapti su Sutartyje ir konkurso Pasiūlyme nurodyta statybos darbų kaina.“] 

Statybos darbų žurnale nurodyta statybos darbų pradžios data yra 2023 m. gegužės 15 d. (Perkančiosios organizacijos 2026 m. gegužės 27 d. rašto Nr. IS-1083 priedas Nr. 12).
Perkančioji organizacija 2026 m. gegužės 27 d. raštu Nr. IS-1083, atsakydama į Tarnybos prašymą pateikti dokumentus, patvirtinančius, kad Rangovas įkainotų sąnaudų kiekių žiniaraščius pateikė prieš pradėdamas statybos darbų vykdymą, pateikė Rangovo 2023 m. spalio 18 d. lydraštį (2023 m. spalio 19 d. IVA reg. Nr. G-1543).
 Perkančioji organizacija 2026 m. liepos 24 d. rašte Nr. IS-1626 papildomai nurodė, kad: „<...> Pagal Sutarties spec. dalies 5.6 p., po TDP patvirtinimo per 5 d. d. rangovas turėjo pateikti įkainotus sąnaudų kiekių žiniaraščius. Rangovas 2023-10-18 lydraščiu Nr. V-2-2214 pateikė suvestinį statybos kainos apskaičiavimą, objektines ir lokalines sąmatas, kurios Perkančiosios organizacijos buvo patvirtintos 2023 m. spalio 27 d. Nr. VL-1696. Rangovo pateiktų dokumentų sudėtis matoma prie lydraščio pridėtame priede „IVA – Kelias Nr. 7-8 objektinė sąmata 2023-10-18“, kuriame buvo pateikti: suvestinis statybos kainos apskaičiavimas, objektinė sąmata ir lokalinės sąmatos. Pridedamos tai patvirtinančios ekrano nuotraukos <…>”.Tarnyba pastebi, kad Perkančiosios organizacijos nurodytas Sutarties specialiosios dalies 5.6 papunktis nepaneigia Sutarties specialiosios dalies 2.8 papunktyje Rangovui nustatytos pareigos prieš pradedant statybos darbų vykdymą, pateikti Užsakovui parengtus įkainotų sąnaudų kiekių žiniaraščius. Kaip jau minėta, statybos darbai turėjo būti pradėti 2023 m. gegužės 15 d. Įkainotų sąnaudų kiekių žiniaraščius Rangovas turėjo pateikti iki šios datos, tačiau, remiantis Perkančiosios organizacijos 2026 m. liepos 24 d. raštu Nr. IS-1626, pateikė tik 2023 m. spalio 18 d. 
Remiantis Perkančiosios organizacijos 2026 m. vasario 13 d. raštu Nr. IS-264 Tarnybai, netinkamo Sutarties vykdymo atvejų iki statybos darbų perdavimo-priėmimo Perkančioji organizacija nenustatė, dėl pavėluotai pateiktų žiniaraščių sutartinės atsakomybės Rangovui netaikė.
Tarnyba pažymi, kad Užsakovas, nustatytu terminu negavęs žiniaraščių, turėjo ne tik teisę, bet ir pareigą jų pareikalauti iš Rangovo, nes šie dokumentai buvo tiesiogiai numatyti, kaip privalomi prieš pradedant statybos darbus. Žiniaraščiai yra „su darbais susiję dokumentai“, todėl Rangovui jų nepateikus, vadovaujantis Sutarties bendrosios dalies 11.3.3 papunkčiu[footnoteRef:10], Užsakovas turėjo reikalauti, kad Rangovas mokėtų Užsakovui 0,02 proc. nuo Sutarties kainos be PVM dydžio Šalių iš anksto sutartus minimalius nuostolius už kiekvieną pavėluotą dieną iki nurodyti dokumentai bus tinkamai parengti ir pateikti Užsakovui.    [10:  „11.3. Rangovas įsipareigoja: <...> 11.3.3. vėluodamas per Sutartyje numatytą terminą pateikti Užsakovui su darbais susijusius dokumentus arba juos pateikęs nekokybiškus ir vėluodamas pateikti naujus, atitinkančius Sutarties reikalavimus, mokėti Užsakovui 0,02 proc. nuo Sutarties kainos be PVM dydžio Šalių iš anksto sutartus minimalius nuostolius už kiekvieną pavėluotą dieną iki nurodyti dokumentai bus tinkamai parengti ir pateikti Užsakovui;“.] 

3.  Perkančioji organizacija tinkamai nekontroliavo, kaip Rangovas laikosi Sutarties įsipareigojimų, susijusių su statybos darbų ir civilinės atsakomybės draudimais.
Vadovaujantis Sutarties bendrosios dalies 10.1 papunkčiu[footnoteRef:11], Rangovas privalėjo teisės aktuose nustatyta tvarka ir sąlygomis savo sąskaita apdrausti statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomuosius statybos darbus ir civilinę atsakomybę pagal Lietuvos Respublikos teisės aktų reikalavimus ir Sutarties bendrosios dalies 16.3 papunktyje[footnoteRef:12] nustatytu terminu arba ne vėliau kaip per 7 dienas nuo statybą leidžiančio dokumento išdavimo dienos pateikti Užsakovui statybos darbų ir civilinės atsakomybės privalomojo draudimo liudijimo (poliso) tinkamai patvirtintą kopiją. Draudimo sutartis turėjo galioti terminą, apimantį statybos laikotarpį nuo vieno statinio apdraustų darbų pradžios iki visų rangovo atliktų darbų rezultato perdavimo Užsakovui dienos, o civilinės atsakomybės draudimo apsaugos galiojimo terminas negalėjo būti trumpesnis nei dveji metai nuo darbų rezultato atidavimo naudoti dienos. Statybos darbus ir civilinę atsakomybę buvo privaloma apdrausti atskirai dėl kiekvieno statomo statinio.  [11:  „Rangovas privalo teisės aktuose nustatyta tvarka ir sąlygomis savo sąskaita apdrausti statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomuosius statybos darbus ir civilinę atsakomybę pagal Lietuvos Respublikos teisės aktų reikalavimus ir Sutarties bendrosios dalies 16.3 papunktyje nustatytu terminu arba ne vėliau kaip per 7 dienas nuo statybą leidžiančio dokumento išdavimo dienos (taikoma kai Rangovas rengia ir statinio projektą arba Sutarties įsigaliojimo dieną dar nėra gautas statybos leidimas) pateikti Užsakovui statybos darbų ir civilinės atsakomybės privalomojo draudimo liudijimo (poliso) tinkamai patvirtintą kopiją. Draudimo sutartis turi galioti terminą, kuris apima statybos laikotarpį nuo vieno statinio apdraustų darbų pradžios iki visų rangovo atliktų darbų rezultato perdavimo Užsakovui dienos, o civilinės atsakomybės draudimo apsaugos galiojimo terminas negali būti trumpesnis nei dveji metai nuo darbų rezultato atidavimo naudoti dienos. Statybos darbus ir civilinę atsakomybę privaloma apdrausti atskirai dėl kiekvieno statomo statinio. Rangovas savo sąskaita privalo pratęsti (atnaujinti) privalomąjį statybos darbų ir civilinės atsakomybės draudimą, jeigu jo galiojimas
pasibaigtų anksčiau negu nustatyta šiame papunktyje.“]  [12:  „Rangovas ne vėliau kaip per 7 (septynias) darbo dienas po Sutarties pasirašymo pateikia Užsakovui Sutarties bendrosios dalies 16.1 papunktyje nurodytą Sutarties įvykdymo užtikrinimo banko garantiją arba draudimo bendrovės laidavimo raštą.“] 

Perkančioji organizacija 2026 m. gegužės 27 d. raštu Nr. IS-1083, atsakydama į Tarnybos prašymą pateikti dokumentus, patvirtinančius, kad Rangovas įvykdė įsipareigojimus, susijusius su Sutarties bendrosios dalies 10.1 papunkčio reikalavimais, pateikė Bendrosios civilinės atsakomybės draudimo liudijimą (polisą) serija BCA Nr. 00027065. Tarnybos vertinimu, tai nėra Sutartimi reikalaujamo privalomojo draudimo liudijimas. Sutartimi buvo reikalaujamas privalomojo draudimo liudijimas, apimantis turto ir civilinės atsakomybės, susijusių būtent su apdraustais darbais, draudimą. Šis liudijimas turėjo būti išduotas pagal taisykles, patvirtintas Lietuvos banko valdybos 2016 m. gruodžio 22 d. nutarimu Nr. 03-207 „Dėl Statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo taisyklių patvirtinimo“, vadovaujantis Lietuvos Respublikos draudimo įstatymo[footnoteRef:13] 2 straipsnio 24 dalimi[footnoteRef:14] ir Lietuvos Respublikos statybos įstatymo[footnoteRef:15] 42 straipsnio 11[footnoteRef:16] ir 12 dalimis[footnoteRef:17].  [13:  Redakcija, galiojusi nuo 2022 m. sausio 1 d. iki 2023 m. gegužės 31 d. ]  [14:  Draudimo priežiūros institucija – institucija, prižiūrinti draudimo, perdraudimo, draudimo ar perdraudimo produktų platinimo veiklą. Lietuvos Respublikoje šią veiklą vykdo Lietuvos bankas.“]  [15:  Redakcija, galiojusi nuo 2023 m. vasario 1 d. iki 2023 m. balandžio 1 d.]  [16:  „Projektuojant, statant, rekonstruojant ir kapitališkai remontuojant nesudėtinguosius statinius, atliekant nesudėtingojo statinio projekto (dalies) ekspertizę, taip pat atliekant visų statinių paprastąjį remontą, išskyrus atvejus, kai paprastojo remonto darbais statiniai atnaujinami (modernizuojami), draustis privalomuoju statybos darbų ir civilinės atsakomybės draudimu nebūtina. Taip pat nebūtina draustis statybos darbų draudimu griaunant statinius, tačiau privalu drausti civilinę atsakomybę, atliekant visų statinių (išskyrus nesudėtinguosius) griovimo darbus.“]  [17:  „Draudimo galiojimo terminai nustatomi draudimo veiklos priežiūros institucijos tvirtinamose statinio projektuotojo civilinės atsakomybės privalomojo draudimo taisyklėse, statinio projekto (dalies) ekspertizės rangovo civilinės atsakomybės privalomojo draudimo taisyklėse, statinio (dalies) ekspertizės rangovo civilinės atsakomybės privalomojo draudimo taisyklėse, statinio statybos techninio prižiūrėtojo civilinės atsakomybės privalomojo draudimo taisyklėse ir statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo taisyklėse.“] 

Rangovo pateiktas bendrosios civilinės atsakomybės draudimo liudijimas yra kitos formos - savanoriškojo draudimo - liudijimas, išduotas pagal draudiko draudimo taisykles ir skirtas tik tose taisyklėse numatytam bendrosios civilinės atsakomybės draudimui, nesusijusiam su konkrečiais darbais. Šis draudimas taip pat neapima turto draudimo.
Perkančioji organizacija 2026 m. liepos 24 d. rašte Nr. IS-1626 papildomai nurodė, kad: „<...> Vadovaujantis Lietuvos Respublikos statybos įstatymo 42 straipsnio 11 dalimi, draustis privalomuoju statybos darbų ir civilinės atsakomybės draudimu nebūtina. <…> Todėl, vadovaujantis Sutarties sąlygomis ir Lietuvos Respublikos statybos įstatymo 42 straipsnio 11 dalimi <…> Rangovas neturėjo prievolės apsidrausti statinių statybos veiklas privalomuoju statybos darbų ir civilinės atsakomybės draudimu <…> Rangovo pateiktas civilinės atsakomybės draudimas, nors VPT vertinimu formaliai neatitiko Sutarties bendrosios dalies 10.1 p. nustatytų privalomojo statybos darbų ir civilinės atsakomybės draudimo reikalavimų, tačiau realiai visiškai užtikrino pagrindinį tokio Sutarties reikalavimo tikslą <…> Aplinkybė, kad Rangovo pateiktame draudimo dokumente nebuvo nustatyta atskira statybos darbų draudimo apsauga, negali būti vertinama kaip visiškas Sutarties reikalavimo nevykdymas. Ši aplinkybė rodo tik galimą dalinį pateikto draudimo dokumento neatitikimą specialiesiems privalomojo draudimo formos reikalavimams <...>“. Tarnyba primena, kad Sutartimi nustačiusi pareigas Rangovui, Perkančioji organizacija turėjo kontroliuoti, kaip Rangovas jas vykdo. Perkančiosios organizacijos teiginys, kad Rangovo pateiktas civilinės atsakomybės draudimas esą būtų buvęs pakankamas Sutarties vykdymo laikotarpiu galėjusioms kilti rizikoms padengti, Perkančiosios organizacijos pareigos kontroliuoti, kaip Rangovas vykdo sutartinius įsipareigojimus, nepaneigia. Todėl, jei Perkančiosios organizacijos 2026 m. liepos 24 d. rašte Nr. IS-1626 išdėstyta pozicija dėl civilinės atsakomybės draudimo pakankamumo yra nuosekli, nėra aišku, kokiu pagrindu Sutarties projekte buvo nustatytas papildomas reikalavimas pateikti statybos darbų ir civilinės atsakomybės privalomojo draudimo liudijimus. 
Tarnybos vertinimu, kadangi statybos darbų ir civilinės atsakomybės privalomojo draudimo liudijimo (poliso) pateikimas buvo viena iš sutartinių Rangovo pareigų, Užsakovas turėjo tikrinti, ar draudimo dokumentai pateikti ir galioja. Užsakovas, nustatęs, kad statybos darbų ir civilinės atsakomybės privalomojo draudimo liudijimas (polisas) nepateiktas, turėjo pateikti Rangovui rašytinį nurodymą nedelsiant pateikti draudimo dokumentus.
Statybos darbų ir civilinės atsakomybės privalomojo draudimo liudijimas (polisas) yra „su darbais susijęs dokumentas“[footnoteRef:18]. Rangovui šio dokumento nepateikus, Užsakovas, vadovaudamasis Sutarties bendrosios dalies 11.3.3 papunkčiu[footnoteRef:19], turėjo reikalauti, kad Rangovas mokėtų Užsakovui 0,02 proc. nuo Sutarties kainos be PVM dydžio Šalių iš anksto sutartus minimalius nuostolius už kiekvieną pavėluotą dieną iki nurodytas dokumentas bus pateiktas Užsakovui.  [18:  Draudimo sutartis turėjo galioti terminą, apimantį statybos laikotarpį nuo vieno statinio apdraustų darbų pradžios iki visų rangovo atliktų darbų rezultato perdavimo Užsakovui dienos, o civilinės atsakomybės draudimo apsaugos galiojimo terminas negalėjo būti trumpesnis nei dveji metai nuo darbų rezultato atidavimo naudoti dienos.]  [19:  „11.3. Rangovas įsipareigoja: <...> 11.3.3. vėluodamas per Sutartyje numatytą terminą pateikti Užsakovui su darbais susijusius dokumentus arba juos pateikęs nekokybiškus ir vėluodamas pateikti naujus, atitinkančius Sutarties reikalavimus, mokėti Užsakovui 0,02 proc. nuo Sutarties kainos be PVM dydžio Šalių iš anksto sutartus minimalius nuostolius už kiekvieną pavėluotą dieną iki nurodyti dokumentai bus tinkamai parengti ir pateikti Užsakovui;“.] 

4.  Perkančioji organizacija tinkamai nekontroliavo, kaip Rangovas laikosi Sutarties įsipareigojimų, susijusių su Sutarties įvykdymo užtikrinimo pateikimu. 
Vadovaujantis Sutarties specialiosios dalies 9.1 papunkčiu[footnoteRef:20], Rangovas Sutarties bendrosios dalies 16.3 papunktyje nustatytu terminu turėjo pateikti Užsakovui galiojančią Sutarties specialiosios dalies 4.1 papunktyje nurodytą banko garantiją arba draudimo bendrovės laidavimo raštą ne mažesnei kaip 10 (dešimt) % sumai nuo Sutarties kainos be PVM, kurio galiojimo terminas būtų 2 (dviem) mėnesiais ilgesnis nei Sutarties specialiosios dalies 5.2[footnoteRef:21] ir 5.7[footnoteRef:22] papunkčių bendras nurodytas terminas. Sutarties specialiosios dalies 9.6 papunktyje[footnoteRef:23] nustatyta, kad padidėjus Sutarties kainai, Rangovas privalo padidinti Sutarties įvykdymo užtikrinimo sumą, kad ji būtų ne mažesnė, negu specialiosiose sąlygose nurodytas procentinis dydis nuo Sutarties kainos be PVM, ir pateikti tai patvirtinančius dokumentus Užsakovui per 10 darbo dienų nuo Susitarimo, pagal kurį padidėjo Sutarties kaina, sudarymo dienos. Rangovas privalėjo tokia pačia tvarka padidinti Sutarties įvykdymo užtikrinimo sumą kiekvieną kartą padidėjus Sutarties kainai. [20:  „Rangovas įsipareigoja Sutarties Bendrosios dalies 16.3 papunktyje nustatytu terminu pateikti Užsakovui galiojančią Sutarties specialiosios dalies 4.1 papunktyje nurodytą banko garantiją arba draudimo bendrovės laidavimo raštą ne mažesnei kaip 10 (dešimt) % sumai nuo Sutarties kainos be PVM, kurio galiojimo terminas būtų 2 (dvejais) mėnesiais ilgesnis nei Sutarties specialiosios dalies 5.2 ir 5.7 papunkčių bendras nurodytas terminas;“]  [21:  „Rangovas įsipareigoja parengti statinio projekto rengimo dokumentus, suteikti visas projektavimo paslaugas ir pagal parengtus statinio techninius darbo projektus atlikti visus I-ojo ir II-ojo etapo statybos darbus per ne ilgesnį kaip 12 (dvylika) mėnesių terminą nuo Sutarties įsigaliojimo dienos. Į šį terminą nėra įskaitomas statinio projekto ekspertizės (jeigu techninio darbo projekto ekspertizę bus privaloma atlikti), kurią organizuoja Užsakovas, atlikimas. Darbų terminai, kurių Rangovas įsipareigoja laikytis, detalizuojami Sutarties 3 priede „Darbų ir paslaugų atlikimo kalendorinis grafikas“.“]  [22:  „Rangovui atlikus visus Sutartyje ir jos prieduose numatytus statybos darbus, nustatomas maksimalus 2 (dviejų) mėnesių terminas, skirtas suteikti inžinerines paslaugas ir procedūroms būtinoms statinį pripažinti užbaigtu statyti, vadovaujantis STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, įskaitant statinio pripažinimo baigtu statyti procedūrų atlikimą ir statybos užbaigimo dokumentų surašymą bei Atliktų darbų rezultato perdavimo-priėmimo aktą pasirašymą. Šiame papunktyje nustatytas terminas pradedamas skaičiuoti Rangovui atlikus visus Sutartyje ir jos prieduose numatytus darbus ir apie tai informavus Užsakovą.“]  [23:  „Rangovas privalo padidinti Sutarties įvykdymo užtikrinimo sumą, kad ji būtų ne mažesnė, negu Specialiosiose sąlygose nurodytas procentinis dydis nuo Sutarties kainos be PVM, ir pateikti tą patvirtinančius dokumentus Užsakovui per 10 darbo dienų nuo Susitarimo, pagal kurį padidėja Sutarties kaina, sudarymo dienos. Rangovas privalo tokia pačia tvarka padidinti Sutarties įvykdymo užtikrinimo sumą kiekvieną kartą, kai padidėja kaina;“.] 

2023 m. gruodžio 12 d. sudarius Susitarimą Nr. 16S-122 dėl Sutarties pakeitimo (dėl papildomų statybos darbų, susijusių su kelio nuovažų įrengimu), Sutarties kaina padidėjo 71 003,66 Eur (58 680,71 Eur be PVM).
Tačiau Sutarties įvykdymo užtikrinimo suma nebuvo padidinta. Perkančioji organizacija 2026 m. vasario 18 d. raštu Nr. IS-280, atsakydama į Tarnybos prašymą pateikti Sutarties įvykdymo užtikrinimo bei įvykdymo užtikrinimo pratęsimo (jeigu buvo) dokumentų kopijas, kartu su jo (jų) apmokėjimą patvirtinančiais dokumentais, bei draudimo bendrovės raštišką patvirtinimą, jog teikiamas laidavimo raštas yra galiojantis, pateikė tik Rangovo pateiktus Atlikimo laidavimo draudimo raštą ir Sutartinių įsipareigojimų draudimo liudijimą (Rangovo raštas Nr. V-2-1384), kuriuose Sutarties įvykdymo užtikrinimo suma apskaičiuota pagal pradinę Sutarties kainą.
Perkančioji organizacija 2026 m. liepos 24 d. rašte Nr. IS-1626 papildomai nurodė, kad: „<...> šalims 2023-12-12 pasirašius susitarimą Nr. 16S-122, Rangovas turėjo pareigą pateikti atnaujintą Sutarties įvykdymo užtikrinimą atitinkamu dydžiu. Tačiau, įvertinus faktinę aplinkybę, kad susitarimo sudarymo metu didžioji dalis darbų jau buvo atlikta ir pagal Sutarties specialiosios dalies 3.3 p. sąlygas užsakovas buvo sulaikęs ne 15 proc. mokėtinos Rangovui sutarties kainos su PVM, kaip numatyta Sutartyje, bet daugiau nei 20 proc. mokėtinos Rangovui sutarties kainos su PVM, užsakovas sprendė neperkelti neproporcingai didelės papildomos finansinės naštos Rangovui, reikalaudamas pateikti atnaujintą Sutarties įvykdymo užtikrinimą <…>”.
Tarnyba pažymi, kad aplinkybė, jog susitarimo sudarymo metu didžioji dalis darbų jau buvo atlikta ar tai, kad dalis mokėjimų Rangovui buvo sulaikyta, nepaneigia Sutarties specialiosios dalies 9.6 papunktyje nustatytos pareigos Rangovui, padidėjus Sutarties kainai, padidinti Sutarties įvykdymo užtikrinimo sumą. Be to, vadovaujantis Sutarties specialiosios dalies 3.4 papunkčiu, iki galutinio visų darbų užbaigimo ir Atliktų darbų rezultato perdavimo-priėmimo akto pasirašymo, Rangovui ir negalėjo būti sumokėta didesnė kaip 80 (aštuoniasdešimties) procentų Sutarties kainos su PVM suma. Todėl vien aplinkybė, kad buvo sulaikyta daugiau kaip 20 proc. pagal Sutartį mokėtinos kainos, savaime nepaneigia pareigos užtikrinti Sutarties vykdymą Sutartyje nustatyta tvarka.
Pastebėtina, kad vadovaujantis Sutarties bendrosios dalies 4.1 papunkčiu[footnoteRef:24], mokėjimai už atliktus darbus galėjo būti vykdomi tik esant galiojančiam Rangovo pateiktam sutarties įvykdymo užtikrinimui. Tačiau, remiantis Perkančiosios organizacijos paaiškinimais, mokėjimai Rangovui nebuvo sulaikyti, nors šis po Sutarties kainos padidinimo nepateikė atnaujinto Sutarties įvykdymo užtikrinimo padidinta suma. Ši aplinkybė rodo, kad Perkančioji organizacija netaikė Sutartyje nustatyto mechanizmo, siejamo su tinkamo sutarties įvykdymo užtikrinimo pateikimu. [24:  „Mokėjimai už atliktus darbus vykdomi pagal Rangovo pateiktas PVM sąskaitas – faktūras, Šalims pasirašius atliktų darbų aktus ir pažymą apie atliktų darbų ir išlaidų vertę ir tik esant galiojančiam Rangovo pateiktam sutarties įvykdymo užtikrinimui.“] 

5.  Perkančiosios organizacijos direktoriaus paskirtas statinio statybos techninis prižiūrėtojas leido, kad statinys būtų statomas naudojant kitokių savybių betoną, negu betonas, kurį parinko projektuotojas.  
Remiantis Lietuvos Respublikos krašto apsaugos ministerijos Korupcijos prevencijos ir tyrimų skyriaus 2025 m. gruodžio 9 d. Aplinkybių tyrimo išvada Nr. 26AT-9 „Dėl vietinės reikšmės (vidaus) kelio „A“ atkarpos 7-8 Šalčininkų r. sav. Baltosios Vokės sen. Žagarinės k. ir kelio atšakos (privažiavimo iki šaudyklų) pripažinimo baigtomis statyti aplinkybių“ (toliau – Aplinkybių tyrimo išvada), Perkančiosios organizacijos direktoriaus 2023 m. vasario 10 d. įsakymu Nr. V-35 paskirtas statinio statybos techninis prižiūrėtojas „<...> patvirtino, kad jam 2023 m. spalio mėnesio pradžioje buvo žinoma, kad Rangovas Statinio statybai naudojo betoną C35/45, neatsižvelgiant į tai, kad Statinio projekte buvo numatytas kitas betonas – C30/37. [Statinio statybos techninio prižiūrėtojo] teigimu, prieš pradedant betonavimo darbus kažkas iš Rangovo atstovų (galimai betono mazgo atstovas) informavo, kad tikriausiai Statinys bus betonuojamas aukštesnės klasės betonu C35/45. [Statinio statybos techninio prižiūrėtojo] vertinimu, kadangi Rangovo buvo pasiūlytas aukštesnės klasės betonas Statinio statybai, todėl jis su pasiūlymu sutiko. [Statinio statybos techninio prižiūrėtojas], žinodamas, kad Statinio statybai naudojamas betonas C35/45 neatitinka projekte nurodyto betono C30/37, leido Rangovui jį naudoti, nenurodė minėtos aplinkybės pildydamas Statybos darbų žurnale Nr. 1 ir Nr. 3 ir apie minėtus neatitikimus neinformavo IVA direktoriaus. Šiuo atveju pažymėtina, kad teisės aktai, nesuteikia teisės statinio statybos techniniam prižiūrėtojui vienašališkai, neinformavus Užsakovo (IVA direktoriaus), nuspręsti nesilaikyti statinio projektinių sprendinių. <...> [Statinio statybos techninis prižiūrėtojas]  neužtikrino, kad Statinio statyba būtų atliekama pagal Statinio statybos projektą, tai yra, kad Statinys būtų statomas naudojant Statinio projekte numatytą betoną C30/37. <...> [Statinio statybos techninio prižiūrėtojo] nurodyta aplinkybė patvirtina, kad jis ketino padaryti Statinio projektinių sprendinių pakeitimus dėl faktiškai statybai naudoto betono, tačiau dėl nerūpestingumo ir kitų subjektyvių priežasčių minėtų pakeitimų nepadarė. Pagal STR Nr. 2 108.6. p., [Statinio statybos techninis prižiūrėtojas], sužinojęs, kad statinio projekto sprendiniai neatitinka faktiškų statybos sąlygų arba dėl kitų priežasčių negali būti realizuojami, privalėjo kreiptis į IVA direktorių, o jam pavedus į statinio projektuotoją, tačiau minėtos pareigos neatliko, tai yra į IVA direktorių nesikreipė. Taip pat pagal STR Nr. 2 108.8. p. [Statinio statybos techninis prižiūrėtojas], vykdydamas statinio statybos techninę priežiūrą privalėjo kontroliuoti, kad visi statinio projekto pakeitimai būtų atlikti nustatyta tvarka, o, jei keičiami projektiniai sprendiniai, kuriems buvo atlikta ekspertizė, informuoti užsakovą (IVA direktorių), kad būtina atlikti statinio projekto papildomą ekspertizę. <...>“.
Remiantis Aplinkybių tyrimo išvada, Perkančiosios organizacijos direktoriui pavesta spręsti dėl drausminės atsakomybės statinio statybos techniniam prižiūrėtojui taikymo.
Remiantis Perkančiosios organizacijos Darbo grupės galimai padarytam darbo pareigų pažeidimui ištirti 2026 m. sausio 8 d. išvada Nr. VL-28, Darbo grupės pasiūlyta statinio statybos techninio prižiūrėtojo „<...> atžvilgiu tyrimą nutraukti ir jo atžvilgiu toliau vadovautis IVA Darbo grupės 2024 m. gruodžio 19 d. tyrimo dėl darbo pareigų pažeidimo išvadoje Nr. VL-1993 nurodytomis išvadomis bei rekomendacijomis”. Minėtoje išvadoje Nr. VL-1993 Tyrimo komisijos pasiūlyta „<…> konstatuoti, kad yra suėjęs senaties terminas atsakomybei taikyti už darbuotojo padarytą darbo pareigų pažeidimą <…>”.
Perkančioji organizacija 2026 m. liepos 24 d. rašte Nr. IS-1626 papildomai nurodė, kad: „<...> Perkančioji organizacija, gavusi informaciją, iniciavo tarnybinį patikrinimą dėl statinio statybos techninės priežiūros vadovo (statybos projektų vadovo) galimo tarnybinio nusižengimo <…>”.
Tarnyba, atsižvelgdama į tai, pažymi, kad statybos techninės priežiūros vykdymas buvo Perkančiosios organizacijos, kaip užsakovo, pareiga, kurią ji vykdė per paskirtą darbuotoją. Statybos techninis prižiūrėtojas, šiuo atveju, buvo ne trečiasis, nuo Perkančiosios organizacijos nepriklausomas asmuo, o Perkančiosios organizacijos darbuotojas, veikiantis jos nustatytoje kompetencijoje ir jos vardu vykdantis Sutarties priežiūros funkciją, todėl jo veiksmai (ar neveikimas), įskaitant leidimą naudoti kitokį betoną, nei numatė projektuotojas, tiesiogiai priskirtini pačiai Perkančiajai organizacijai. Tai, kad pažeidimą techniškai padarė konkretus fizinis asmuo, nešalina ir nemažina Perkančiosios organizacijos atsakomybės už tinkamą statinio statybos vykdymo priežiūrą pagal sudarytą pirkimo sutartį ir statybą reglamentuojančius teisės aktus. Todėl tarnybinio patikrinimo inicijavimas negali būti vertinamas kaip aplinkybė, pašalinanti Perkančiosios organizacijos atsakomybę. Priešingai, tai vertinama kaip pažeidimo fakto pripažinimas ir siekis nustatyti individualią kaltę, tačiau tai nekeičia Perkančiosios organizacijos, kaip viešojo pirkimo sutarties šalies ir statytojo, pareigos atsakyti už tinkamą sutarties vykdymą ir priežiūrą.
6.  Perkančioji organizacija netinkamai kontroliavo, kaip Rangovas šalina nustatytus kelio defektus.
Dėl kelio defektų buvo sudaryti du Statinio statybos defektų aktai (Nr. DA-2 ir Nr. VL-68) ir pareikšta 2025 m. rugpjūčio 13 d. pretenzija. Pagal abu aktus ir pretenziją buvo nustatyti terminai defektų priežasčių nustatymui, defektų šalinimo technologijos parinkimui ir defektų ištaisymui. Pagal Sutartį Perkančioji organizacija privalėjo dalyvauti garantiniu laikotarpiu nustatant defektus, bendrai su Statinio naudotoju kontroliuoti defektų šalinimą ir dalyvauti surašant defektų pašalinimo aktus (Sutarties bendrosios dalies 14.8 papunktis[footnoteRef:25]). Rangovas nesilaikė jam nustatytų terminų, tačiau jam nebuvo taikomos Sutartyje nustatytos netesybos už vėlavimą pašalinti defektus, kaip aprašyta paskiau. [25:  „Užsakovas dalyvauja garantiniu laikotarpiu nustatant statybos defektus ir surašant dvišalį defektų aktą, bendrai su statinio naudotoju kontroliuoja statybos defektų, nustatytų garantiniu laikotarpiu, šalinimą, o pašalinus statybos defektus, dalyvauja surašant defektų pašalinimo aktą.“] 

Remiantis 2024 m. vasario 5 d. Statinio statybos defektų aktu Nr. DA-2, iš Užsakovo ir Rangovo atstovų sudaryta komisija[footnoteRef:26] 2024 m. vasario 2 d. apžiūrėjusi objektą, užfiksavo atliktų darbų pagal Sutartį trūkumus. Akte nurodyta, kad komisija negalėjo tiksliai identifikuoti trūkių atsiradimo priežasties ir nutarė, kad Rangovas turi nustatyti tikslią trūkių priežastį, atlikdamas tyrimus bei bandymus, iki 2024 m. kovo 22 d., pateikti trūkių šalinimo technologinę kortelę iki 2024 m. balandžio 8 d. ir pašalinti defektus iki 2024 m. gegužės 14 d. [26:  Perkančioji organizacija 2026 m. gegužės 27 d. rašte Nr. IS-1083, atsakydama į Tarnybos prašymą 	paaiškinti, kodėl surašant Statinio statybos defektų aktą Nr. DA-2, nebuvo kviečiami statinio naudotojo atstovai, nurodė, kad: „<...> 2024 m. vasario 5 d. statinys dar nebuvo perduotas Lietuvos kariuomenei, informacija apie atsiradusius betono trūkius el. paštu gavo ir statinio naudotojo atstovai“.] 

Remiantis Perkančiosios organizacijos 2024 m. birželio 14 d. raštu Nr. IS-774, apie defektų pašalinimą Rangovas Užsakovą informavo tik 2024 m. gegužės 20 d. raštu „Dėl defektų atsiradusių garantiniu laikotarpiu pašalinimo“, o Užsakovo, Statinio naudotojo ir Rangovo atstovai kelią po defektų šalinimo apžiūrėjo tik 2024 m. birželio 5 d. Minėtame rašte taip pat nurodyta, kad apžiūrėję defektų šalinimą, Užsakovo, Statinio naudotojo ir Rangovo atstovai negalėjo konstatuoti, ar nustatyti defektai pašalinti tinkamai, kadangi Rangovas nepateikė trūkių atsiradimo priežasčiai nustatyti atliktų tyrimų bei bandymų dokumentų kartu su trūkių šalinimo technologine kortele. Užsakovas pakartotinai kreipėsi į Rangovą su prašymu iki 2024 m. birželio 20 d. pateikti pirmiau minėtus dokumentus.
Atsakydamas Rangovas 2024 m. liepos 1 d. raštu Nr. V-2-3060 pateikė defektų taisymo technologines korteles, teigė, kad: (i) „<...> 2024 m. balandžio 30 d. Vilniaus Gedimino technikos universiteto Aplinkos inžinerijos fakulteto Kelių tyrimo institutas atliko voluojamojo betono dangoje susiformavusių plyšių funkcionavimo tyrimus (Priedas Nr. 4 - Voluojamo betono dangoje susiformavusių plyšių funkcionavimo tyrimų ataskaita), kurių apimtyje atlikti dangos konstrukcijos laikomosios gebos matavimai krintančio svorio deflektometru, bei apkrovos perdavimo efektyvumo (LTE∆, %) tarp plyšiu sudalintų plotų skaičiavimai ir pasiūlyti susiformavusių plyšių taisymo būdai. Iki ataskaitos parengimo Rangovas jau buvo plyšius sutvarkęs skystu epoksidu ir šiuo metu vykdomas suremontuotų plotų pokyčių stebėjimas <...>“; (ii) defektai buvo ištaisyti 2024 m. gegužės 8 d. (ir, kad apie tai elektroniniu laišku informavo Užsakovo atstovus).
Tarnyba pastebi, kad vadovaujantis Sutarties bendrosios dalies 14.5 papunkčiu[footnoteRef:27], defektai laikomi pašalintais, kai šalių įgalioti atstovai surašo defektų pašalinimo aktą, kuriame patvirtinama, kad statybos defektai yra pašalinti. Toks aktas po 2024 m. birželio 5 d. vykusios apžiūros nebuvo surašytas, tad defektai neturėjo būti laikomi pašalintais. [27:  „Statinio naudotojas, per statinio garantinį laiką nustatęs statinio defektus, informuoja apie tai Rangovą, pakviečia Rangovo įgaliotą atstovą ir surašo dvišalį aktą, kuriame nurodo statybos defektus ir dėl defektų atsiradusius padarinius bei su Rangovu suderina defektų ir jų padarinių pašalinimo terminus. Jei Rangovo įgaliotas atstovas neatvyksta arba atsisako pasirašyti dvišalį aktą, galioja statinio naudotojo surašytas vienašalis aktas. Statinio naudotojui pareikalavus, Rangovas privalo per statinio naudotojo nustatytą terminą pateikti statybos defektų šalinimo technologiją. Statybos defektai laikomi pašalinti, kai šalių įgalioti atstovai surašo defektų pašalinimo aktą, kuriame patvirtinama, kad statybos defektai yra pašalinti.“] 

Perkančioji organizacija jau 2024 m. liepos 29 d. rašte Nr. IS-951 konstatavo, jog: „<...> akte užfiksuoti statybos darbų defektai buvo šalinami nenustačius jų atsiradimo priežasčių, o sutvarkymo technologija ir būdai galimai neužkirto kelio kitų defektų atsiradimui, kurie buvo fiksuoti 2024 m. liepos 17 d. Statinio statybos defektų atsiradusių garantinio laikotarpio metu dvišaliu aktu <...>“. 
Apibendrinant – Rangovas tyrimus bei bandymus atliko ir trūkių šalinimo technologines korteles pateikė praleidęs Statinio statybos defektų akte Nr. DA-2 nustatytus terminus, defektus šalino nenustatęs tikslios trūkių priežasties – nelaukęs tyrimų ataskaitos ir joje siūlomų plyšių taisymo būdų, defektų pašalinimo aktas, kuriame būtų patvirtinta, kad statybos defektai yra pašalinti, nebuvo surašytas.
2024 m. liepos 17 d. Statinio statybos defektų, atsiradusių garantinio laikotarpio metu, defektų akte Nr. VL-68 nustatyti nauji garantinio laikotarpio metu atsiradę kelio defektai (iš viso 9 pozicijos), konstatuota, kad Rangovas privalėjo iki 2024 m. kovo 22 d. pateikti trūkių priežastį, tačiau iki 2024 m. liepos 16 d. to nepadarė, bei kad 2024 m. vasario 2d. aktu Nr. DA-2 nustatyti trūkiai vizualiai pašalinti, tačiau kokybės / tinkamumo lygis nėra vertinamas, nes trūksta trūkių priežastinio ryšio nustatymo. Aktu Nr. VL-68 Rangovui nustatyti nauji terminai: defektų šalinimo sprendinius pateikti iki 2024 m. rugpjūčio 9 d.; defektus Nr. 1-7 pašalinti iki 2024 m. rugsėjo 1 d.; defektų Nr. 8-9 priežastis nustatyti iki 2024m. rugsėjo 1 d. ir defektus pašalinti iki 2024 m. spalio 1 d.
Šie terminai taip pat buvo praleisti. Statinio naudotojas 2024 m. rugpjūčio 9 d. raštu Nr. IS-535 konstatavo, kad iki defektų šalinimo pradžios nėra gautos defektų atsiradimo priežastys, kaip buvo numatyta defektų aktuose Nr. DA-2 ir Nr. VL-68, ir atmetė siūlomus defektų šalinimo sprendinius kaip netinkamus. 2024 m. rugpjūčio 13 d. raštu Nr. IS-539 Statinio naudotojas nurodė, kad defektų Nr. 8-9 šalinimo sprendiniai nepriimtini, nes jų priežastys nenustatytos, ir pareikalavo jas pateikti iki 2024 m. rugpjūčio 20 d. 
2024 m. rugpjūčio 20 d. raštu Nr. V-2-3251 Rangovas pateikė savo vertinimą dėl defektų priežasčių, informavo, kad defektų šalinimo darbų pradžia ir trukmė priklauso nuo Statinio naudotojo ir Perkančiosios organizacijos pritarimo Rangovo pateiktai defektų tvarkymo technologijai, bei paprašė kuo skubiau informuoti, ar gali pradėti darbus, priešingu atveju prašys pratęsti defektų šalinimo terminus. 
2024 m. rugpjūčio 23 d. raštu Nr. IS-557 Statinio naudotojas konstatavo, kad defektų priežastys iki 2024 m. rugpjūčio 20 d. taip pat nepateiktos, nesutiko su Rangovo nurodytomis priežastimis, ir pakartotinai pareikalavo jas pateikti iki 2024 m. rugsėjo 1 d. Rangovas 2024 m. rugpjūčio 31 d. raštu Nr. V-2-3292, motyvuodamas užsitęsusiu defektų tvarkymo technologijos derinimu, informavo, kad defektų šalinimo darbus pagal aktą Nr. VL-68 (eil. Nr. 1-7 ir 10) pradės tik nuo 2024 m. rugsėjo 3 d., visus defektų šalinimo darbus baigs iki 2024 m. spalio 25 d. ir defektų Nr. 8-9 bandymų rezultatus, išvadas bei remonto būdą pateiks iki 2024 m. rugsėjo 30 d. Taigi, Rangovas aktu Nr. VL-68 nustatytą 2024 m. rugsėjo 1 d. defektų Nr. 1-7 pašalinimo terminą praleido ir pats vienašališkai nustatė ilgesnius terminus. 
Statinio naudotojas 2024 m. rugsėjo 5 d. raštu Nr. IS-590 pritarė šiems Rangovo pasiūlytiems terminams, nesiimdamas jokių priemonių dėl to, kad Rangovas jau buvo praleidęs aktu Nr. VL-68 nustatytus terminus.
Tačiau net ir pratęstų terminų Rangovas nesilaikė. Užsakovas 2024 m. spalio 14 d. raštu Nr. IS-1384 konstatavo, kad Rangovas iki tol nepateikė aktu Nr. VL-68 užfiksuotų defektų Nr. 8-9 bandymų rezultatų, išvadų ir remonto būdų, nors buvo įsipareigojęs tai padaryti iki 2024 m. rugsėjo 30 d., ir pareikalavo paaiškinti šio termino praleidimą, pažymėdamas, kad kyla abejonių dėl atliekamų defektų šalinimo darbų efektyvumo. 
Rangovas 2024 m. spalio 18 d. raštu Nr. V-2-3450 pranešė, kad defektus Nr. 8-9 pradės šalinti tik 2024 m. spalio 21 d., t. y. praėjus 20 dienų po aktu Nr. VL-68 nustatyto 2024m. spalio 1 d. termino defektams ištaisyti ir likus vos 4 dienoms iki pratęsto 2024 m. spalio 25 d. termino. 
Šiame kontekste pažymėtina, kad 2024 m. spalio 23 d. raštu Nr. IS-728 Statinio naudotojas konstatavo, kad vietoje Projekte numatytos betono klasės C30/37 buvo panaudota klasė C35/45 ir kad tai galimai turėjo įtakos plyšių atsiradimui, o pagrindo stiprumo bandymai parodė reikšmingus neatitikimus tarp skirtingų kelio ruožų. Tuo pačiu raštu Statinio naudotojas nurodė, kad tolesnius Projekto neatitikimų ir defektų atsiradimo klausimus Rangovas turi spręsti su Perkančiąja organizacija. 2024 m. lapkričio 8 d. raštu Nr. IS-761 Statinio naudotojas pakartotinai informavo apie tuos pačius neatitikimus, apsiribodamas bendro pobūdžio pastaba, kad pirmiausia turėtų būti išspręstas rangos darbų neatitikimo Projekto sprendiniams klausimas, pats neinicijuodamas Sutartyje numatytų priemonių dėl šio pažeidimo.
Užsakovas 2024 m. lapkričio 13 d. raštu Nr. IS-1559 taip pat konstatavo, jog iš defektų šalinimui 2024 m. rugsėjo mėn. parengto paprastojo remonto aprašo Nr. P23-010/1 paaiškėjo, kad Rangovas statybos metu naudojo ne projekto numatytą betoną C30/37, bet betoną C35/45, ir pareikalavo pagrįsti, kodėl Rangovas, nesuderinęs su Užsakovu ir nepatikslinęs projektinių sprendinių, naudojo kitą betono klasę. 
Rangovas 2024 m. gruodžio 20 d. raštu Nr. V-2-3651 informavo, kad visus defektų šalinimo darbus pagal aktą Nr. VL-68 baigė 2024 m. spalio 25 d., tačiau nurodė, kad deformacines siūles baigė įrenginėti tik 2024 m. gruodžio 20 d. 
Užsakovas 2024 m. gruodžio 30 d. raštu Nr. IS-1835 pakvietė Statinio naudotoją 2025 m. sausio 8 d. atvykti įvertinti pašalintų defektų ir surašyti defektų pašalinimo aktą. Tačiau Statinio naudotojas 2025 m. sausio 7 d. raštu Nr. IS-9 atsisakė pasirašyti tokį aktą, konstatavęs, kad atlikti statybos darbai neatitinka projekto sprendinių ir priimti ištaisytus defektus pagal sprendinius, kurie neatitinka Sutarties nuostatų, nėra teisėto pagrindo, o defektų pašalinimo darbų priėmimą prašė organizuoti tik Perkančiajai organizacijai įsitikinus, kad Rangovo atlikti darbai nepablogina statybos kokybės ir atitinka techninę užduotį, bei įteisinus susidariusią situaciją.
Po 2025 m. sausio 28 d. vykusios apžiūros Statinio naudotojas 2025 m. vasario 11 d. raštu Nr. IS-112 nustatė papildomų trūkumų – ištrupėjusius įpjovų kraštus ir dangos nelygumą perbetonuotame ruože – bei pakartotinai atsisakė surašyti pašalintų defektų aktą ir prašė organizuoti nekokybiškai ištaisytų defektų pašalinimą. Šiuo raštu Statinio naudotojas pakartotinai nurodė, kad jei Perkančioji organizacija pripažįsta, jog atlikti darbai atitinka techninę užduotį ir nepablogina kokybės, ji turi pateikti Statinio naudotojui atitinkamas išvadas ir tik po to sudaryti susitarimą dėl šių darbų įteisinimo.
Statinio naudotojas 2025 m. birželio 10 d. raštu Nr. IS-432 informavo Užsakovą, kad atliekama kelio atkarpos 7-8 ekspertizė.
Buvo parengtas Statinio ekspertizės aktas Nr. 25/085, kurio pagrindu Statinio naudotojas 2025 m. rugpjūčio 13 d. raštu Nr. IS-544 pateikė Rangovui pretenziją ir reikalavo: per 5 darbo dienas nuo pretenzijos gavimo pateikti rašytinį defektų šalinimo planą; darbus atlikti iki 2025 m. spalio 31 d. 
Statinio naudotojas 2025 m. rugsėjo 4 d. raštu Nr. IS-602 nustatė Rangovui naują 10 darbo dienų terminą defektų šalinimo planui pateikti.
Rangovas 2025 m. rugsėjo 18 d. raštu Nr. DKS-2025-686 pateikė defektų inventorizacijos ir šalinimo technologijų planą, tačiau konkretus darbų grafikas nepateiktas – nurodyta, kad betono dangos defektai bus ištaisyti 2025 m., o paviršiaus apdaras įrengtas 2026 m. Taigi Rangovas, nepateikęs konkretaus darbų grafiko, jau iš anksto nurodė, kad ir pretenzijoje nustatyto 2025 m. spalio 31 d. termino visiems darbams atlikti nesilaikys.
Defektų pašalinimo aktas (-ai), kuriame (-iuose) būtų patvirtinta, kad aktais Nr. DA-2 ir Nr. VL-68 ir 2025 m. rugpjūčio 13 d. pretenzija nustatyti statybos defektai yra pašalinti, iki šios išvados parengimo nėra surašytas (-i).
Tarnyba pastebi, kad vadovaujantis Sutarties bendrosios dalies 11.3.6 papunkčiu[footnoteRef:28], Rangovas, per defektų akte ar statinio naudotojo nustatytą terminą nepašalinęs darbų defektų, nustatytų statinio garantiniu laikotarpiu, privalo mokėti 0,02 proc. nuo Sutarties kainos be PVM dydžio šalių iš anksto sutartus minimalius nuostolius už kiekvieną pavėluotą dieną iki defektai ar trūkumai bus pašalinti. Nepaisant to, jokia sutartinė atsakomybė Rangovui netaikyta. Pati Perkančioji organizacija, atsakydama Tarnybai, laikėsi pozicijos, kad bent jau pagal defektų aktą Nr. DA-2, Rangovas įsipareigojimus įvykdė ir defektus pašalino[footnoteRef:29]. [28:  „Rangovas įsipareigoja: <...> 11.3.6. per defektų akte ar statinio naudotojo nustatytą terminą nepašalinęs darbų defektų, nustatytų statinio garantiniu laikotarpiu, mokėti statinio naudotojui 0,02 proc. nuo Sutarties kainos be PVM dydžio Šalių iš anksto sutartus minimalius nuostolius už kiekvieną pavėluotą dieną iki defektai ar trūkumai bus pašalinti (netaikoma jeigu Užsakovas/statinio naudotojas nusprendžia taikyti Sutarties bendrosios dalies 11.3.4 papunkčio sąlygas);“]  [29:  Perkančioji organizacija, 2026 m. gegužės 27 d. raštu Nr. IS-1083, atsakydama į Tarnybos prašymą paaiškinti ir pagrįsti, kodėl praleidus defektų aktuose nustatytus terminus Rangovui netaikyta sutartinė atsakomybė, nurodė tik tiek, kad „<...> pagal IVA surašytą 2024 m. vasario 5 d. defektų aktą Nr. DA-2, Rangovas UAB „Fegda“ įsipareigojimus įvykdė ir defektus pašalino“. Nors, kaip minėta, visi nustatytieji defektų šalinimo terminai yra praleisti ir iki šiol jokių defektų pašalinimą patvirtinančių aktų nėra sudaryta.] 

Perkančioji organizacija 2026 m. liepos 24 d. rašte Nr. IS-1626 papildomai nurodė, kad: „<...> Sutarties bendrosios dalies 14.3 papunktyje nustatyta, kad „Statinio garantiniu laikotarpiu statybos defektus nustato statinio naudotojas. Taip pat statinio naudotojui, nuo garantinių terminų skaičiavimo pradžios, pereina subjektinė reikalavimo teisė reikalauti statybos defektų pašalinimo“. Be kita ko, Sutarties bendrosios dalies 14.5 papunktyje nustatyta, kad: „Statinio naudotojas, per statinio garantinį laiką nustatęs statinio defektus, informuoja apie tai Rangovą, pakviečia Rangovo įgaliotą atstovą ir surašo dvišalį aktą <…> Iš nurodytų Sutarties nuostatų matyti, kad garantiniu laikotarpiu pagrindinę funkciją nustatant statybos defektus ir inicijuojant jų šalinimą atlieka statinio naudotojas. Būtent statinio naudotojas informuoja Rangovą apie nustatytus defektus, derina defektų ir jų padarinių pašalinimo terminus ir kt. <...>“.
Tarnyba, atsižvelgdama į Perkančiosios organizacijos papildomus paaiškinimus, pažymi, kad Perkančiosios organizacijos nurodytos Sutarties sąlygos nepašalina Perkančiosios organizacijos pareigos ir atsakomybės garantiniu laikotarpiu, bendrai su Statinio naudotoju kontroliuoti defektų šalinimą, kaip tai ir numatyta Sutarties bendrosios dalies 14.8 papunktyje. Sutarties bendrosios dalies 14.3 ir 14.5 papunkčiai aptaria Statinio naudotojo, kaip faktinio statinio valdytojo, vaidmenį nustatant defektus ir informuojant apie juos Rangovą. Tačiau ši sąlyga reguliuoja santykį tarp Statinio naudotojo ir Rangovo defektų fiksavimo stadijoje ir nei savo turiniu, nei tikslu nepakeičia ir neapriboja atskiros, Sutartimi tiesiogiai Perkančiajai organizacijai priskirtos pareigos – bendrai su Statinio naudotoju kontroliuoti defektų šalinimą ir dalyvauti surašant defektų pašalinimo aktus. Šios dvi pareigos (Statinio naudotojo pareiga inicijuoti defektų nustatymą pagal Sutarties bendrosios dalies 14.3–14.5 papunkčius ir Perkančiosios organizacijos pareiga kontroliuoti defektų šalinimą pagal Sutarties bendrosios dalies 14.8 papunktį) yra savarankiškos ir viena kitos nepakeičia – Sutartis nenumato, kad Perkančioji organizacija atleidžiama nuo savo pareigų vien dėl to, kad atskirus veiksmus (defektų nustatymą, terminų derinimą) faktiškai turėjo atlikti Statinio naudotojas. Priešingas aiškinimas reikštų, kad Perkančioji organizacija galėtų visiškai nusišalinti nuo Sutarties vykdymo priežiūros, vien perkeldama šią pareigą Statinio naudotojui, o tai nesuderinama nei su Sutarties bendrosios dalies 14.8 papunkčio tikslu, nei su Perkančiosios organizacijos, kaip viešojo pirkimo sutarties šalies, bendrąja pareiga tinkamai prižiūrėti sutarties vykdymą. Šią išvadą papildomai patvirtina ir tai, kad defektų aktą Nr. DA-2 su Rangovu surašė pati Perkančioji organizacija – Statinio naudotojo atstovai surašant aktą kviesti nebuvo, t. y. pati Perkančioji organizacija veikė kaip aktyvus proceso dalyvis, o ne pasyvus stebėtojas. Vėlesnis defektų aktas Nr. VL-68 sudarytas Statinio naudotojo, Rangovo ir Perkančiosios organizacijos atstovų, tačiau tai nekeičia fakto, kad Perkančioji organizacija abiem atvejais turėjo pareigą kontroliuoti, ar defektai šalinami laikantis Sutartyje ir aktuose nustatytų terminų, ir šios kontrolės funkcijos neįvykdė. 
Kartu pažymėtina, kad ir pats Statinio naudotojas, būdamas subjektu, kuriam garantiniu laikotarpiu perėjo reikalavimo teisė dėl statybos defektų pašalinimo ir kuris tiesiogiai derino su Rangovu defektų šalinimo terminus, netinkamai vykdė savo funkcijas. Statinio naudotojas ne kartą konstatavo, kad Rangovas praleido aktais Nr. DA-2 ir Nr. VL-68 nustatytus terminus, tačiau, nepaisant to, pritarė Rangovo vienašališkai nustatytiems naujiems, ilgesniems terminams, nesiimdamas jokių priemonių dėl jau įvykusio termino pažeidimo, ir, nors turėjo realią galimybę, nė karto nepareikalavo iš Rangovo Sutarties bendrosios dalies 11.3.6 papunktyje numatytų netesybų už defektų šalinimo terminų praleidimą. 
Pabrėžtina, kad, vadovaujantis Sutarties bendrosios dalies 9.6 papunkčiu[footnoteRef:30], pagal Sutartį atliktų darbų kokybė yra laikoma esmine Sutarties sąlyga. Garantiniu laikotarpiu išryškėjo visa eilė darbų defektų, kurių bėgant laikui tik daugėjo. Rangovas vilkino defektų šalinimo procesą, nesilaikė nustatytų terminų, defektai iki šiol vis dar nepašalinti. Už defektų šalinimo terminų pažeidimą Rangovui turėjo būti taikyta sutartinė atsakomybė. Pažymėtina ir tai, kad Rangovui netinkamai vykdant Sutartį ir už tai jam netaikant Sutartyje aptartų sankcijų, jis išvengė neigiamų pasekmių, kurios turėjo kilti dėl Įstatymo 91 straipsnio nuostatų taikymo, 
t. y. įtraukimo į Nepatikimų tiekėjų sąrašą, jeigu būtų tinkamai atlikta Sutarties vykdymo priežiūra ir pritaikyta Sutartyje aptarta atsakomybė. [30:  „Pagal Sutartį atliekamų darbų ir teikiamų paslaugų kokybė yra esminė Sutarties sąlyga“.] 


Tarnyba papildomai pastebi, kad buvo nesilaikoma Sutarties sąlygų dėl statinio defektų ekspertizės paslaugų užsakymo ir nepareikalauta Rangovo kompensuoti ekspertizės išlaidų.
Vadovaujantis Sutarties bendrosios dalies 9.2 papunkčiu[footnoteRef:31], jeigu tarp Rangovo ir Užsakovo kyla ginčas dėl darbų trūkumų ir Užsakovas organizuoja nepriklausomos ekspertizės atlikimą, ekspertizės išlaidų kompensavimo klausimas sprendžiamas vadovaujantis Civilinio kodekso 6.662 straipsnio 5 dalies nuostatomis. Rangovas jam tenkančias ekspertizės išlaidas apmoka per 15 dienų nuo reikalavimo iš Užsakovo apmokėti ekspertizės išlaidas gavimo dienos. [31:  „Jeigu tarp Rangovo ir Užsakovo kyla ginčas dėl darbų trūkumų, kiekviena šalis turi teisę reikalauti skirti ekspertizę. Nepriklausomos ekspertizės atlikimą organizuoja Užsakovas. Tokiu atveju Ekspertizės išlaidų kompensavimo (ekspertizės išlaidų pasidalijimo ir apmokėjimo) klausimas sprendžiamas vadovaujantis Civilinio kodekso 6.662 straipsnio 5 dalies nuostatomis. Rangovas jam tenkančias ekspertizės išlaidas apmoka per 15 dienų nuo reikalavimo iš Užsakovo apmokėti ekspertizės išlaidas gavimo dienos“.] 

Statinio ekspertizės paslaugas nupirko ne Užsakovas, o Statinio naudotojas. Buvo surašytas Vietinės reikšmės (vidaus) kelias „A“ atkarpa 7-8, Šalčininkų r. sav., Baltosios Vokės sen., Žagarės k., Statinio ekspertizės aktas Nr. 25/085. Jame konstatuoti statinio trūkumai. Statinio naudotojas už ekspertizės paslaugas sumokėjo 67 082,40 EUR su PVM, tačiau iš Rangovo nebuvo reikalaujama kompensuoti šių išlaidų.

Tarnyba, apibendrindama tai, kas išdėstyta pirmiau, konstatuoja, kad viso Sutarties vykdymo laikotarpiu Perkančioji organizacija neužtikrino aktyvios ir nuoseklios Sutarties vykdymo kontrolės, nereagavo į Rangovo daromus pažeidimus, netaikė Sutartyje numatytų sankcijų ir neužtikrino tinkamos Rangovo įsipareigojimų priežiūros. Dėl nepakankamos kontrolės Rangovas sistemingai ir pakartotinai pažeidinėjo Sutarties sąlygas – laiku nepateikė tam tikrų privalomų su darbais susijusių dokumentų, nepateikė Sutartyje reikalaujamų draudimo dokumentų, tinkamai neišpildė Sutarties sąlygų dėl Sutarties įvykdymo užtikrinimo bei nesilaikė kitų Sutartyje nustatytų pareigų.
Be to, net ir pabaigus statybos darbus, garantiniu laikotarpiu Perkančioji organizacija ir Statinio naudotojas neužtikrino tinkamos Rangovo vykdomų garantinių įsipareigojimų kontrolės. Rangovas pakartotinai nesilaikė defektų aktuose ir pretenzijoje nustatytų terminų, defektus šalino nesilaikydamas nustatytos tvarkos, dalį darbų atliko nenustatęs defektų atsiradimo priežasčių, o defektų pašalinimo aktai, turintys patvirtinti, kad nustatyti trūkumai buvo pašalinti tinkamai, iki šiol nėra surašyti. Nepaisant ilgalaikio ir pasikartojančio įsipareigojimų nevykdymo, Rangovui netaikytos Sutartyje numatytos sankcijos, Perkančioji organizacija ir Statinio naudotojas nesiėmė pakankamų priemonių užtikrinti tinkamą garantinių įsipareigojimų vykdymą, iš Rangovo nereikalavo kompensuoti atliktos ekspertizės išlaidų. Priešingai – Perkančioji organizacija su Rangovu visiškai atsiskaitė, nors paaiškėjo, kad darbai yra nekokybiški.
Atsižvelgiant į tai, darytina išvada, kad Sutartis buvo vykdoma esant nuolatiniams Rangovo įsipareigojimų vykdymo trūkumams, o Perkančiosios organizacijos vykdyta Sutarties vykdymo priežiūra neatitiko rūpestingo ir atsakingo viešojo pirkimo sutarties administravimo standarto bei neužtikrino tinkamo viešojo intereso apsaugos. Tokiais veiksmais Perkančioji organizacija pažeidė Įstatymo 17 straipsnio 1 dalyje įtvirtintą skaidrumo principą ir 2 dalies 1 punkto reikalavimus.

	2.
	Įstatymo 86 straipsnio 9 dalis[footnoteRef:32] [32:  „Perkančioji organizacija raštu pateiktą laimėjusį pasiūlymą (išskyrus atvejus, kai pirkimo sutartis sudaroma žodžiu), raštu sudarytą pirkimo sutartį, preliminariąją sutartį ir šių sutarčių pakeitimus, išskyrus informaciją, kuriai taikomi šio įstatymo 20 straipsnio 5 dalyje nurodyti konfidencialios informacijos apsaugos reikalavimai arba kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus tiekėjo komercinius interesus arba turėtų neigiamą poveikį tiekėjų konkurencijai, ne vėliau kaip per 15 dienų nuo pirkimo sutarties ar preliminariosios sutarties sudarymo ar jų pakeitimo dienos, bet ne vėliau kaip iki pirmojo mokėjimo pagal jį pradžios, Viešųjų pirkimų tarnybos nustatyta tvarka turi paskelbti Centrinėje viešųjų pirkimų informacinėje sistemoje. <...>“] 


	2023 m. gruodžio 12 d. Susitarimą Nr. 16S-122 dėl Sutarties pakeitimo Perkančioji organizacija CVP IS paviešino 2023 m. gruodžio 29 d. (praleidusi Įstatyme nustatytą 15 dienų terminą), tuo pažeidė Įstatymo 86 straipsnio 9 dalies reikalavimus.



III dalis. Kiti nustatyti pažeidimai

	
	-

	-



IV dalis. Sprendimas

	Tarnyba, atsižvelgdama į šioje vertinimo išvadoje konstatuotus Įstatymo pažeidimus, vadovaudamasi Įstatymo 95 straipsnio 2 dalies 6 punktu, įpareigoja Perkančiąją organizaciją:
1. Sutartyje aptartomis sąlygomis inicijuoti sprendimų priėmimą dėl sutartinės atsakomybės Rangovui taikymo už Sutarties pažeidimus dėl netinkamo darbų defektų šalinimo;  
2. pritaikius Rangovui sutartinę atsakomybę, vadovaujantis Įstatymo 91 straipsniu ir atsižvelgiant į Sutarties bendrosios dalies 9.6 papunktį, pagal kurį atliktų darbų kokybė priskirtina esminių Sutarties sąlygų kategorijai, spręsti dėl informacijos apie netinkamai Sutartį vykdžiusį Rangovą paskelbimo CVP IS.
Prašome ne vėliau kaip per 3 darbo dienas nuo šios vertinimo išvados apskundimo termino pabaigos raštu informuoti Tarnybą apie įpareigojimų vykdymą, pateikiant tai pagrindžiančius dokumentus.
Nesutinkant su Tarnybos įpareigojimais, šis administracinis sprendimas gali būti skundžiamas per 1 (vieną) mėnesį nuo jo gavimo dienos. Vadovaujantis Lietuvos Respublikos administracinių bylų teisenos įstatymu ir Lietuvos Respublikos ikiteisminio administracinių ginčų nagrinėjimo tvarkos įstatymu, skundai paduodami Lietuvos administracinių ginčų komisijai 
(A. Goštauto g. 12-100, 01108 Vilnius) ar Regionų administraciniam teismui (Žygimantų g. 2, 01102 Vilnius).




Pastabos

	



Direktoriaus pavaduotoja, 
laikinai atliekanti direktoriaus funkcijas                                                                 Viktorija Namavičienė                                                                                                                                    

